Josua Verduidelik – JUIG!
Party Christene dink dat die Beloofde Land die Hemel simboliseer. Een bekende gesang het die volgende reëltjie: "Wanneer ek op die oewer van die Jordaan staan, gebied my angstige vrees te wyk". Die Jordaanrivier vergestalt die oorgang na die dood; van hierdie wêreld na die Hemel. Dit is egter 'n misverstand. Hoewel baie Christene inderdaad ná hulle bekering in die wildernis blyk rond te dwaal sonder om dissipelskap in te gaan, is dit nie hoe dit veronderstel is om te wees nie!
Josua is 'n boek van geloof en gehoorsaamheid, 'n boek waar God se volk deur die volging van Sy gesalfde leiers verenig word. Die Woord van God staan sentraal. Josua is 'n boek van verowering en oorwinning.
• In die wet van Moses is daar belofte, maar in Josua: vervulling
• In die wet is wetgewing, maar in Josua: toepassing
• In die wet word die verbond gevestig, in Josua vind die verbond uitdrukking
• Die Pentateug bevat die oorsaak, Josua toon die gevolge
• God seën gehoorsaamheid en Hy straf ongehoorsaamheid
Die boek Josua maak dit duidelik dat ons gered word om te dien, om die goeie stryd van geloof te stry. God se dienaar is hoofsaaklik 'n soldaat. Die naam Josua beteken Jahweh red'. 'Josua' is die Hebreeuse vorm wat in die Griekse Nuwe Testament as 'Jesus' vertaal word. +